Opprørspoliti har inntatt Taksim Gezi-parken
Politiet har inntatt Taksim Gezi-parken etter advarselen fra den tyrkiske statsministeren Recep Tayyip Erdogan lørdag ettermiddag. Folk tutet i bilhorn og samlet seg på balkonger og i vinduer for å vise sin støtte til demonstrantene da politiet begynte å skyte mot folkemengden med tåregass og vannkanoner. De har stormet parken og bruker bulldosere for å jevne teltene som er slått opp i parken med jorden, skriver Al Jazeera. De melder også at flere personer er fraktet bort på bårer til ventende ambulanser. VGs reporter er på stedet og melder at det er politi både rundt og inne i parken. De bruker nå vannkanoner mot demonstranter som oppholder seg i gatene rundt parken også og han hører skyting i området. Vannslangene er også rettet mot hotellet Divan, hvor det har vært et midlertidig sykehus for demonstrantene. Han hører demonstranter synge og rope slagordene som de har brukt under okkupasjonen av parken. Han forteller at parken er lagt øde. Skjærli befinner seg nå i en sidegate til parken hvor demonstrantene hadde satte opp en provisorisk barrikade, men også denne denne ble spylt bort av politiets vannkanoner.Kort tid før talte Erdogan til det som anslås å være rundt hundre tusen tilhengere i Sincan, som er en forstad til Ankara lørdag. Til et hav av veivende flagg ga statsministeren enda en advarsel til demonstrantene i Taksim Gezi-parken i Istanbul. - Jeg sier dette veldig tydelig: Enten blir Taksim-plassen ryddet, eller hvis den ikke blir ryddet, så vet dette landets sikkerhetsstyrker hvordan den skal ryddes, sa Erdogan til sine tilhengere. Statsministeren har gitt flere advarsler, ultimatum og tidsfrister de siste dagene, men dette er den tydeligste uttalelsen om at politiet vil gå til angrep, om ikke demonstrantene drar frivillig. De har imidlertid ingen planer om å forlate parken som ha blitt okkupert i to uker. Det ble klart i morgentimene lørdag, etter at noen av demonstrantene møtte statsministeren natt til i fredag. Gruppen Taksim Solidaritet har i en uttalelse sagt at «regjeringen har ignorert tydelige og rettmessige krav siden begynnelsen av motstanden. De prøver å dele, provosere og ødelegge vår legitimitet.» - Vi reiser ikke. Regjeringen ga oss ingenting, sier Fatus Ötük (30) som er grafisk designer og som står i et matutdelingstelt. Taksim Solidaritet er det nærmeste man kommer en paraplybevegelse for enkeltpersonene og organisasjonene som har slått seg ned i parken. Mange av demonstrantene poengterer imidlertid at ingen organisasjon representerer dem. Møter Etter at statsminister Recep Tayyip Erdogans møtte representanter for blant annet Taksim Solidaritet natt til i går, så viste Erdogan en litt mykere side av seg selv. Han foreslo å få en rettslig vurdering av den planlagte byggingen i parken. Hvis utbyggingsplanene godkjennes av retten, vil han legge spørsmålet ut til folkeavstemming i Istanbul. Det vil ikke bli gjort noe med parken før kjennelsen er fattet i retten. Til gjengjeld ba statsministeren demonstrantene om å gå hjem, slik han har gjort flere ganger de siste dagene. Da representantene fra Taksim Solidaritet kom tilbake fra møtet med statsministeren i Ankara, ble det holdt flere folkemøter rundt om i parken i går. - Nå sitter representanter for rundt hundre grupper sammen og diskuterer hva vi skal gjøre i fremtiden, sa Emirhan Liman i Taksim Solidaritet sent i går kveld. De ble sittende i møter hele natten, men det ble ikke fattet noen beslutning om å avslutte okkupasjonen av parken.Selv om disse organisasjonene og gruppene hadde kommet frem til et annet resultat, hadde likevel mange blitt værende. - Alle menneskene her ønsker forskjellige ting, sier Menekse Selvitopu (33) som jobber med finans. - Det er så mange forskjellige grupper her at det er vanskelig å enes om noe, sier Batu Ortac (33) som jobber med hunder og nå har begynt å komme i parken de siste dagene. - Jeg liker ikke maktbruken til politistyrkene. Jeg er her for å forsvare menneskene som er her, jeg er ikke noen politisk person, sier han.Foruten de punktene som de fleste er enige om, nemlig at parken ikke skal ødelegges, at demonstrantene som er arrestert skal løslates, at folks frihet ikke skal innskrenkes og at statsministeren skal bli mindre autoritær - så finnes det en lang rekke årsaker til at tusenvis av mennesker har hatt tilhold i Taksim Gezi-parken i over to uker. Området har utviklet seg til et festivallignende arrangement, hvor det blir delt ut gratis mat, drikke og medisiner som finansieres ved hjelp av donasjoner. Det henger imidlertid en mørk sky over hele «festivalen». Statsministeren har gjort det klart at parken kan komme til å bli ryddet. Andre høytstående tyrkiske embetsfolk har sagt at det ikke kan fortsette slik som nå så mye lenger, men det har også blitt uttalt at det vil komme en advarsel før et eventuelt angrep.
Den tyrkiske statsministeren kom med et nytt ultimatum til demonstrantene i Taksim Gezi-parken. Kort tid etter gikk opprørspolitiet inn med vannkanoner.